[{"text_idx": "#000000", "text": "NUPen erizaintza euskaraz irakasteko eskatu dute"}, {"text_idx": "#000001", "text": "'NUPen erizaintza euskaraz' dinamika aurkeztu dute Ikasle Abertzaleak-ek, Behatokiak, LABek, ELAk, Steilasek eta Irun\u0303eko euskalgintzak, eta osasungintzan hizkuntzan eskakizuna duten postuak egotea aldarrikatu."}, {"text_idx": "#000002", "text": "Nafarroako osasun zerbitzuari eta osasun ikasketei pultsua hartu diote Ikasle Abertzaleak-ek, Behatokiak, LABek, ELAk, Steilasek eta Irun\u0303eko euskalgintzak, eta euskaraz lan egiteko eta ikasteko eskubidea bermatuta ez dagoela ondorioztatu dute. Bi eskari egin dituzte; bat, hizkuntza eskakizuna duten lanpostuak ezartzea; eta bi, lan hori euskaraz eginen duten profesionalak prestatzea eta, horretarako, bai lanbide heziketan, bai unibertsitatean \"osasungitzarekin zerikusia duten ikasketa guztiak\" euskaraz eskaintzea. Horren barruan, erizaintzari eman diote arreta, eta NUPen erizaintza euskaraz izeneko dinamika aurkeztu dute, Nafarroako Gobernuari egoera \"iraultzako urratsak\" egin ditzan eskatzeko xedez."}, {"text_idx": "#000003", "text": "Datuen bidez azaldu dute Osasunbidearen egoera. Euskarazko profil eskaera Osasunbideko postuen %0'5ean baino ez dago, areago, Nafarroako Ospitale Gunean ez dago euskarazko profila duen lanpostu bakar bat ere. Ez hori bakarrik: Nafarroako Gobernuak egindako Lan Eskaintza Publikoan alemaniera eta ingelesa jakiteari 2 puntu eman dizkiote eta euskarari, berriz, 0 puntu, eremu ez euskaldunean; 1'17 puntu, zonalde mistoan; eta 2,34 puntu, \"eremu euskaldunean\"."}, {"text_idx": "#000004", "text": "Erizaintza euskaraz ikasi ezin izan duten bi ikasleren testigantzak aurkeztu dituzte. Batetik, Markel Flores Reparaz erizaintza ikaslearena; euskaraz egin zituen hark ikasketa guztiak, Nafarroako unibertsitate Publikora iritsi arte. Orain, gaztelaniaz ari da. Eta, bestetik, Lorea Martinezen kasua: euskaraz egin zituen unibertsitate aurreko ikasketak, eta Euskal Herriko Unibertsitatera joan behar izan zuen euskaraz segitzeko, Nafarroan ez dagoelako aukerarik."}, {"text_idx": "#000005", "text": "\"Benetan deigarria da afera hau. Izan ere, gaurko ikasleak biharko profesionalak gara. Eta Unibertsitate Publikoan euskaraz formatzen ez gaituztelarik, ondotik osasun publikoan zerbitzua euskaraz bermatzea zailtzen da. Ondorioz, herritarren hizkuntza eskubideak urratzen eta osasun zerbitzuaren kalitatea eskasten. Larriagoa da afera, aintzat hartzen badugu NUPen erizaintza graduan matrikulatuak gauden ikasleen erdiak baino gehiago euskaldunak garela. Eta oraindik eta ulergaitzagoa, gaur gaurkoz gradu osoan soilik bi ikasgai euskaraz ikasteko aukera izatea\", adierazi du Floresek."}, {"text_idx": "#000010", "text": "Euskalerria Irratia Iratxe monasterioa 45, ezk. eskailera, 13. ezk. 31011 Irun\u0303ea - Nafarroa (0034) 948 17 01 51 info@euskalerriairratia.eus"}]